A̱ndá chꞌin Pilato mé kꞌue̱to̱an kixin tsjate sin ti chꞌin Jesús.
Ndá ti sin soldado mé kjuíchꞌénaxín sin ntachꞌi̱ ijnko corona la kjua̱kꞌe̱nka̱ya sin ikja chꞌin Jesús la ko kjuínchekꞌinkáya sin chꞌan ijnko ika kjátsetié.
Ndá kóchjina sin ti itjen chꞌan,
la ndáchro sin:
―Nkochríxín tsjakꞌe tsétue̱hén ti sin judío ―ichro sin,
kjuanoá sin chꞌan la chjéhe sin nkayakon chꞌan.
A̱ndá chꞌin Pilato kꞌuaxrje ínaá la nixje̱he̱ ti sin tsíkónkotsé ntiha,
ndáchro:
―Tsjehéra,
ntihi kjuiki̱a̱n ti nkexro i kixin tso̱nohara kixin kꞌuitjáhya ninkehó ijie̱ chónta chꞌan.
Ndá kꞌuaxrje chꞌin Jesús la tjenkáya ikja chꞌan ti corona tsíkꞌónaxín ntachꞌi̱ la ko tjechrꞌinkáya chꞌan ti ika kjátsetié.
Ndá chꞌin Pilato ndáchro:
―Tsjehéra,
ntihi itjen chꞌan.
A̱ndá ti ó kꞌuíkon ti sin ncha̱tꞌá tꞌe̱to̱an la ko ti sin policía kuènté ti ni̱nko la kjuankíxin sin kꞌóyako sin,
ndáchro sin:
―¡Tjakénka̱nira chꞌan ntacruz!
¡Tjakénka̱nira chꞌan ntacruz!
―ichro sin.
Ndá chꞌin Pilato ndáchro:
―Ti xi̱kaha la jahara sátsjikoára chꞌan la tjakénka̱nira chꞌan ti ntacruz kixin janhan la ninkehó ijie̱ kꞌuitjáhya chónta chꞌan.
Ndá ti sin judío kjuáte̱he,
ndáchro:
―Jeheni chojni judío la chóntani ijnko ley tꞌe̱to̱an kixin chrókꞌuen chꞌan kixin chꞌéna chꞌan a̱sén chꞌan Xje̱en Díos.
A̱ndá ti ó kuíhin chꞌin Pilato xi̱kaha,
la a̱ntsí chrákon chꞌan,
la kꞌuíxehen chꞌan ti nchia tꞌe̱to̱axín chꞌan,
la kjuanchankíhi chꞌan ti chꞌin Jesús,
ndáchro chꞌan:
―¿Xá nketí kꞌuinkaxian?
Kjánchó chꞌin Jesús la ninkehó kjuáte̱hya.
Ndá chꞌin Pilato ndáchro:
―¿Á tsjate̱éhya ti nkehe tjánchánkíha ní?
¿Á noahña kixin chonta kjuachaxin tséto̱an kixin tsjakꞌenka̱nia ntacruz la ko kja̱xin chonta kjuachaxin tsondáxrja̱n kixin sátsjia,
la kohya nkehe tso̱han ní?
Ndá kjuáte̱he chꞌin Jesús,
ndáchro:
―Ninkehó kjuachaxin chróchontahya kixin chrókuéto̱an chrókꞌuen janhan o̱ sáchrókjuia,
ti jehya Díos chrókjuajon kjuachaxin.
A̱ndá ti chojni kjui̱ka̱ona ntihi la a̱ntsí chónta ijie̱ ke jaha.
Ndá ti kuíhin chꞌin Pilato tíha,
la kjuankíxin kjuénka̱yáxin chꞌan nkexrín chrókꞌuatjánta chꞌan ti chꞌin Jesús,
kjánchó ti sin judío la kꞌóyako sin,
ndáchro sin:
―Ti tsi̱to̱hé chꞌan sátsji chꞌan,
la jaha la jehya ijnko nkexro tꞌiton jína ti chꞌin tꞌe̱tue̱hen ti nación kuènténi.
Ti nkexro tjinkaon tsꞌóna ijnko rey mé nínkakohen ti nkexro tꞌe̱tue̱hen ti jeheni.
A̱ndá ti ó kuíhin chꞌin Pilato tíha,
la kuakitsje chꞌan ti chꞌin Jesús ndója ndá kjuákꞌetja̱xi̱n chꞌan ti silla nchekito̱exín chꞌan ijie̱,
mé ngiva hebreo la itꞌin Gabata,
mé tꞌaxrjexín kixin tja̱tꞌo̱ noi jehó ixro̱ tsíkꞌónaxín.
La ó kuichjina ti ña̱o tsjasin sin ti kia Pascua la ó chjina chonkíxin,
ndá ti chꞌin Pilato mé ndáche ti sin judío:
―Ntihi itjen ti rey kuèntára.
Kjánchó jehe sin kꞌóyako sin,
ndáchro sin:
―¡Itsꞌen chꞌan!
¡Itsꞌen chꞌan!
¡Tja̱kꞌenka̱nira chꞌan ntacruz!
Ndá chꞌin Pilato kjuanchankí ndáchro:
―¿Á tjinkáonra kixin janhan tsjakꞌenka̱nia ntacruz ti rey kuèntára ní?
Ndá ti sin ncha̱tꞌá tꞌe̱to̱an mé kjuáte̱he,
ndáchro:
―Chóntahyani íjnko rey,
jehó ti chꞌin César.
Ndá chꞌin Pilato kjuajon kjuachaxin sákjuíko sin ti chꞌin Jesús tsjakꞌenkáni chꞌan ntacruz.